1 (skaičius)

1 (vienas, vienetas) – skaitmuo, vieno objekto skaičių atvaizduojantis simbolis. Tai natūralusis skaičius, einantis tarp 0 ir 2. Pastebėta, jog daugelyje visuomenės gyvenimo sričių (namų numeriai, prekių kainos ir pan.) vienetu prasideda daugiau (beveik trečdalis) kartų, nei kitais skaitmenimis (Benfordo dėsnis). Mažiausiai skaičių prasideda devynetu.

Simbolikoje skaičius 1 yra Dievo simbolis – pirminis motyvas, pirmapradis elementas.

Arabiško skaičiaus raida 

Šiandieninis dažnai vartojamas arabiškas vieneto simbolis dažniausiai rašomas kaip vertikalus brūkšnelis, kurio viršuje kairėje yra mažas vertikalus arba 45 laipsniais į apačią palinkęs serifas. Kartais simbolio apačioje piešiamas trumpas vertikalus brūkšnelis, atsikišęs į abi puses. Brahmanai indai vienetą rašė kaip horizontalią liniją; (Kinijoje dar ir dabar taip piešiamas vieneto hieroglifas). Guptai vienetą šiek tiek išlenkdavo į viršų, o nagariai pridėdavo kairiajame gale mažą skrituliuką. Gudžaračių ir pendžabų raštuose ženklas būdavo pasukamas 90 laipsnių į dešinę ir taip jis supanašėjo į mūsišką vienetą. Nepaliai taip pat ženklą raršydavo vertikaliai, bet rutuliuką dar labiau sumažindavo. Po kiek laiko skrituliukas pavirto į mažą vertikalų brūkšnelį. Retkarčiais apačioje užbrėžiamas brūkšnelis greičiausiai susiformavo iš labai panašaus romėniško vieneto skaičiaus I.

Istorijoje 

Nuo seno ginčijamasi, ar vienetas yra skaičius. Dalis senovės graikų vieneto nelaikė skaičiumi. Graikų filosofų Platono ir Aristotelio nuomone, vienetas nėra skaičius – jo negalima nei suskaičiuoti, nei išrikiuoti, tai tėra pradžia. Pitagorui vienetas reiškė būties esmę ir pirmapradę priežastį, nedalomą vienovės simbolį, tuo pačiu simbolizuodamas visumą, į kurią siekia sugrįžti visa, kas išsiskaidę. Visus skaičius galima didinti ir mažinti, tačiau vienetas yra nekintamas. Aristotelis ir kai kurie pitagoriečiai skaičių seką pradėdavo vienetu ir laikydavo jį pirmuoju nelyginiu skaičiumi, tačiau nežiūrint to, jiems vienetas buvo dievybės ženklas.

Senovės Kinijos filosofai vienetą irgi laikė visa ko pradžia ir pirmaprade galia. Jis iš esmės yra vienas, neskaidomas ir tobulas. Kinų išminčiai teigė, kad iš vieneto išsirutuliojo penki pirminiai elementai (medis, ugnis, žemė, metalas ir vanduo), o iš jų – „dešimt tūkstančių dalykų“.

Žydai dėl visa apimančio absoliutumo vienetą laikė Dievo skaičiumi ir visagalybės simboliu. Tokia vienintelio Dievo samprata perėjo ir į krikščionybę – vieno tikėjimo išpažinimą.

Matematikoje 

 Skaičius 1 yra natūralusis skaičius ir dalijasi tik iš savęs. Jis vis dar neapibrėžiamas kaip pirminis skaičius, kadangi taip yra lengviau suformuluoti daugumą skaičių teorijos dalijimosi teoremų.
 Skaičius 1 yra pirmasis skaičius daugelyje sekų, pavyzdžiui, Fibonačio sekoje.
 Matematinėje logikoje 1 ženklas naudojamas tiesos reikšmei „true“ išreikšti.
 Skaičius 1 taip pat gali būti išreikštas kaip aibė {1}, kuri turi tik vieną elementą.
 Vienetinės trupmenos vardiklis yra 1.
 Vienetinio apskritimo ir vienetinės sferos spindulys yra 1.
 Vienetinio vektoriaus ilgis yra 1.
 Vienetas yra maksimali galima sinuso ir kosinuso reikšmė, su tuo susijusi vienetinio apskritimo sąvoka.

Skaičiavimo taisyklės, susijusios su 1 
Šiose taisyklėse  reiškia bet kokį skaičių.

 Skirtumas tarp dviejų iš eilės einančių sveikųjų skaičių visada yra vienetas.
 Skaičius, padaugintas iš vieno, yra pats skaičius, t.y. 1 yra neutralus daugybos elementas:
 
 Skaičius, padalintas iš vieneto, yra tas pats skaičius:
 
 Skaičius, nelygus 0, padalytas iš savęs, yra vienetas:
  kur 
 Skaičius, pakeltas vieneto laipsniu, yra tas pats skaičius:
 
 Nenulinis skaičius, pakeltas nulio laipsniu, yra vienetas:
  kur 
 Bet kokiu laipsniu pakeltas vienetas arba ištraukta šaknis iš vieneto, turi reikšmę 1:
  ir
  kur

Fizikoje ir matematinėje biologijoje 
Šiuose moksluose įvairūs dydžiai dažnai išreiškiami vieneto dalimis, vienetu laikant maksimalią galimą dydžio reikšmę. Pavyzdžiui, papilitusioje Michelis-Menten lygtyje

(reakcijos greičio V priklausomybė nuo substrato koncentracijos S) taip išreikšta maksimalaus greičio konstanta Vmax (didžiausias galimas reakcijos greitis). Tokius dydžius galima būtų išreikšti ir procentais, tačiau vieneto dalys specialiojoje literatūroje yra labiau paplitę, nes lygtys užrašomos trumpiau (dydžio nereikia dalinti iš 100 %).

Chemijoje 
 Vandenilio atominis skaičius periodinėje elementų lentelėje yra 1.
 Vandenilis-1 (protis) yra labiausiai paplitęs vandenilio izotopas .
 Vandenilio-2 (deuterio) ir helio-3 neutronų skaičius yra 1.

Astronomijoje 
 1 Cerera yra Cereros, pirmosios atrastos nykštukinės planetos, eilės numeris pagal asteroidų nomenklatūrą.
 Pirmasis objektas Mesjė kataloge (M1) yra Krabo ūkas.
 NGC 1 yra spiralinė galaktika Pegaso žvaigždyne.
 1P/Halley yra periodinė kometa Saulės sistemoje.
 Merkurijus yra pirmoji Saulės sistemos planeta.

Informatikoje 
Vienetas labai dažnai naudojamas nusakyti loginio kintamojo reikšmę tiesa (). Priešingai reikšmei nusakyti naudojamas nulis.

Unikodas 
Be arabiško simbolio 1, Unikodas numato ir kitus ženklus (Ⅰ, ⅰ) šiam skaičiui žymėti. Į HTML dokumentus jie įterpiami sekomis &#8544;, &#8560;.

Sporte 
Komandinėse sporto šakose žaidėjai paprastai numeruojami pradedant vienetu.

 Futbolo žaidime skaičius 1 paprastai žymi vartininką kaip pirmąjį žaidėją.
 Krepšinyje šios NBA komandos atsisakė 1 numeriu pažymėtų marškinėlių:
 Bostono Celtics, pagerbiant Walter A. Brown (įkūrėją ir pirmąjį savininką)
 Milvokio Bucks, pagerbiant Oskarą Robertsoną
 Portlando Trail Blazers, pagerbiant Larry Weinberg (įkūrėją ir pirmąjį savininką)
 Sakramento Kings, pagerbiant Nate Archibald
 Sietlo SuperSonics, pagerbiant Gus Williams
 Jutos Jazz, pagerbiant Frank Layden (treneris)
 15 žaidėjų regbyje skaičius 1 nurodo kairįjį gynėją.
 Vandensvydyje skaičius 1 reiškia pirmąją poziciją dešinėje.
 Tinklinyje skaičius 1 nurodo pirmąją poziciją dešinėje, iš kurios atliekamas padavimas.
 Formulėje 1 numeris 1 gali būti priskirtas praėjusio sezono pasaulio čempionui, nors jis gali nuspręsti jo nenaudoti.

Muzikoje 
 Pirmasis Led Zeppelin albumas pavadintas Led Zeppelin I.
 „Metallica“ daina pavadinta „One“.
 U2 daina vadinasi One, one.

Įvairūs 
 Jungtinių Amerikos Valstijų ir Kanados tarptautinis vietos kodas yra 1.
 Europos kelias E1 driekiasi tarp Jungtinės Karalystės ir Ispanijos.
 Lietuvos magistralinis kelias A1 driekiasi tarp Vilniaus ir Klaipėdos.
 DVD regiono kodas 1 naudojamas Jungtinėse Amerikos Valstijose ir Kanadoje.